Predkladacia správa

Na základe záverov rokovania  vlády  dňa 2.5.2007 predkladá Ministerstvo zdravotníctva Slovenskej republiky Správu o programe racionalizácie v systéme zdravotníctva SR. 
Predkladaná správa navrhuje racionalizačné opatrenia v rezorte s cieľom zabezpečiť naďalej, v súlade s Programovým vyhlásením vlády SR, dostupnosť a kvalitu poskytovanej zdravotnej starostlivosti  pre občanov tak, aby bola zaručená stabilita systému a jeho udržateľný rozvoj na dlhodobé obdobie.
Nezanedbateľnou úlohou je aj   záruka odborného rastu, primeraných pracovných podmienok a adekvátneho  platového ohodnotenia zdravotníckych pracovníkov, rovnako ako zabezpečenie ich dostatočného počtu v súvislosti s prípravou novely Zákonníka práce, ktorý predpokladá zrušenie pracovnej pohotovosti.
Tieto ciele je možné dosiahnuť prostredníctvom navýšenia zdrojov do systému a lepším prerozdelením a využitím zdrojov existujúcich. 
Správa je spracovaná v piatich základných častiach zaoberajúcich sa kruciálnymi problémami v rezorte, a to poistným systémom, sieťou poskytovateľov zdravotnej starostlivosti, hospodárením poskytovateľov v správe štátu („koncových poskytovateľov“), informatizáciou systému a liekovou politikou. Každá z uvedených častí obsahuje vo svojom závere návrh opatrení.
Navrhované opatrenia nezakladajú  nároky na štátny rozpočet, sú v súlade s Ústavou Slovenskej republiky, zákonmi a inými medzinárodnými dokumentami, ktorými je Slovenská republika viazaná.
Materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.
Materiál nebol predmetom medzirezortného pripomienkového konania. Predkladá sa v zmysle bodu 3.1.5 metodického pokynu na prípravu a predkladanie materiálov na rokovanie vlády SR.